Nos, officialis curie Bisuntinensis, notum facimus vniuersis presentes litteras inspecturis quod coram Bernardo de Sancto Eugendo, clerico, notario curie Bisuntinensis jurato, mandato nostro speciali cui quantum ad hoc et maiora vices nostras commisimus et tenore presencium committimus et cui fidem plenariam adhibemus, propter hoc in jure, coram dicto mandato specialiter constituti et ad hec specialiter venientes nobiles et discreti viri dominus Johannes dictus de Salinis miles, filius quondam domini Dominici de Salinis militis, et Guillermus frater eiusdem domini Johannis, non vy, non dolo, nec metu ad hoc inducti, nec in aliquo, ut asserebant, circonuenti, sed scientes, prudentes et spontanei, ex certa sui scientia et certo proposito et deliberato animo, confessi sunt et publice recognouerunt certe dicto mandato nostro, loco nostri, et testibus supradictis se habuisse et integre recepisse, pro se et suis heredibus et causam habentibus et habituris in futurum ac pro domino Anxello jurisperito, domino Hugone militibus et Othonino fratribus ipsorum dominorum Johannis et Guillelmi, plenam et integram satisfactionem et solucionem omnimodam trecentarum et sexaginta librarum bonorum stephanensum legalium videlicet a Guidone Leodegarii, Girardo Lombardi, Lambelletto Bernardi et Renaudo dicto de Larney tunc seabinis ville seu communitatis de Arbosio, in qua summa seu quantitate trecentarum et sexaginta librarum predictarum Guillelmus dictus de Pupillino, Johannes dictus Chapellanus, Odetus de Bau et Stephanus Patrognet quondam scabini predicte ville de Arbosio tenebantur et erant efficaciter obligati, nomine ipsorum et nomine predicte communitatis, predictis domino Johanni ac fratribus suis supradictis, ratione et causa conposicionis seu concordie facte inter ipsos Johannem, Othoninum et Guillermum, nomine ipsorum et predictorum dominorum Anxelli et Hugonis fratrum suorum predictorum, et inter predictos Guillermum de Pupillino, Johannem Chapellain, Odetum de Bau et Stephanum Patrognet, tunc scabinos, ut dictum est, nomine ipsorum ac totius predicte ville seu communitatis de Arbosio, de et super pluribus peticionibus et querellis inferius declaratis, videlicet primo de duobus centum et quinquaginta libris stephanensium in quibus predicti scabini ratione predicte communitatis de Arbosio tenebantur dicto Regnoni, lombardo tunc Arbosio commoranti, aduunculo ipsorum fratrum, ut dicebant, et de quo heredes se asserebant, causa vendicionis nemorum de Arbosio infrascriptorum, videlicet nemorum durantium a loco dicto Pierre Oncise gallice per metas ibi positas usque ad costes pendentes appellatas de Bois Mien gallice, item nemorum dictorum la Boicherate et la Combe ès Moynes gallice durantium usque ad viam publicam per quam itur ad Castellanam et usque ad nemora de Pollogniaco et nemora vocata la Coste de Bois Mien gallice, item nemorum vocatorum les Costes Pendant in circuitu predicte ville de Arbosio, exceptorum nemorum sitorum in loco dicto Pierrefuz, item omnium emendarum septem solidorum stephanensium et infra, que nemora et emendas vendiderant scabini et habitantes predicte ville de Arbosio qui tunc pro tempore erant in dicta villa, predicto Regnon per spacium seu terminum viginti et quinque annorum, prout lacius et clarius apparebat in quibusdam litteris sigillatis sigillis predicte curie Bisuntinensis, potentissime domine comitisse d’Arthois et domini de Vadreyo, que littere fuerunt cancellate per dictos dominum Johannem et Othoninum et tradite seu deliberate predictis Guillelmo de Pupillino, Johanni Chapellain, Odeto de Bau et Stephano Patrognet tunc scabinis, ut dictum est, item racione triginta modiorum vini que predictus Regnon mutuauerat predictis tunc habitantibus dicte ville de Arbosio et data fuerunt comiti de Poythiers, item racione plurium dampnorum, interesse, missionum et expensarum super hoc per dictos dominum Johannem et fratres suos suprascriptos habitorum, receptorum et sustentorum. Et de predicta summa seu quantitate predictarum trecentarum et sexaginta librarum stephanensium se habuerunt et tenuerunt, habentque et tenent predicti dominus Johannes et Guillermus, pro se et suis fratribus supradictis ac heredibus eorundem, pro contentis, solutis et integre seu plenarie satisfactis. Et pro premissis omnibus et singulis supradictis predictus dominus Johannes et Guillermus eiusdem frater, pro se et suis heredibus ac causam habentibus seu habituris in futurum ab eisdem ac pro omnibus et singulis fratribus suis supradictis et heredibus eorundem, predictos scabinos presentes et gratanter acceptantes nomine quo supra, totamque communitatem predicte ville de Arbosio omnesque et singulos habitantes et habitaturos in eadem villa de predicta summa seu quantitate predictarum trecentarum et sexaginta librarum stephanensium quittauerunt et quittant perpetuo, penitusque et absoluunt tenore presencium litterarum, dictamque quittationem tenere promiserunt pro se et suis heredibus, et inuiolabiliter obseruare, et non contra venire in futurum, nec contra venire volentes in aliquo consentire, facto uel verbo, tacite uel expresse, clam uel palam, in judicio uel extra judicium. Promittentesque dicti dominus Johannes et Guillermus fratres per juramenta facta ad sancta Dei euangelia in manu dicti jurati nostri corporaliter prestita, sollempni legitimaque stipulacione super hoc interposita, litteras conposicionis seu concordie super dictis querellis et peticionibus confectas, ut dictum est, predictis dominis Anxello et Hugoni facere laudare, ratifficare et confirmare ad opus et comodum predictorum scabinorum et tocius predicte communitatis seu ville de Arbosio omniumque habitantium et habitaturorum in eadem, vna cum litteris quittationis et receptionis presentibus predictarum trecentarum et sexaginta librarum stephanensium per eosdem receptarum. Et ad maiorem securitatem habendam de predictis omnibus et singulis tenendis perpetuo et complendis modo et forma predictis, per predictum dominum Johannem et fratres suos omnes et singulos, et ut predicti domini Anxellus, Hugo et Othoninux ratifficant, laudant et confirment receptionem predicte summe et quittationem presentium litterarum, nobilis et illustris homo seu vir dominus Odo, dominus de Vadreyo, miles, ad preces, requisicionem et requestam predictorum domini Johannis et Guillermi fratrum se fideiussorem exposuit et exponit specialiter et expresse in manibus predictorum scabinorum. pro omnibus et singulis supradictis tenendis, complendis et adimplendis, qui dictus dominus Odo et dominus Johannes, Guillermusque eiusdem frater, per juramenta facta ad sancta Dei euangelia in manu dicti jurati nostri corporaliter prestita, obligauerunt et obligant specialiter et expresse in manibus dictorum scabinorum qui nunc sunt et qui pro tempore erunt in futurum, nomine dicte communitatis, omnia et singula bona sua, mobilia et immobilia, presentia et futura, vbique existentia et vbique poterunt inueniri, que bona dicti scabini qui nunc sunt uel erunt in futurum possint et eisdem liceat capere, vendere, distrahere, dissipare, obligare et pignorare auctoritate ipsorum propria, sine juris et judicis offensa et sine partis iniuria et absque recredencia facienda, petenda, exigenda, seu requirenda, ad obseruationem omnium et singulorum premissorum, volentesque insuper et expresse specialiter consentientes predicti domini Odo, Johannes, milites, et Guillermus eiusdem domini Johannis frater supradictus, se et suos heredes et causam ipsorum habentes et habituros in futurum per vtranque juridictionem nostram spiritualem et temporalem compelli, videlicet per excommunicationis sententiam et per bonorum suorum captionem, exceptione aliqua juris uel facti seu consuetudinis contraria non obstante. Supponentes se et suos heredes, ac omnia et singula bona sua supradicta juridictioni et cohertioni predicte curie Bisuntinensi. Renunciantes in hoc facto predicti dominus Johannes et Guillermus fratres omni exceptioni doli mali, vis, metus, lesionis, circonuencionis, in factum actioni, condictioni sine causa uel ex iniusta causa, rei itaque non geste, copie presentis instrumenti, exceptionique aliud sit actum et aliud scriptum, exceptioni dicte summe seu quantitatis dictarum trecentarum et sexaginta librarum stephanensium predictarum non habite, non recepte et in suam utilitatem totaliter non conuerse, et generaliter omnibus et singulis exceptionibus aliis juris et facti ac consuetudinis patrie seu loci, allegacionibus, opposicionibus et omnibus aliis rebus que contra premissa seu aliquid de premissis possent obici uel opponi, jurique generalem renunciationem reprobanti. In cuius seu quorum omnium et singulorum testimonium, robur et munimen, nos officialis predictus, ad preces et rogationem dictorum partium et ad relationem predicti jurati nostri fidedignam, qui nobis omnia et singula supradicta retulit esse vera et ita esse acta coram ipso, loco nostri, sigillum curie nostre Bisuntinensis presentibus litteris duximus apponendum. Acta sunt hec presentibus ibidem domino Johanne de Montesaionne, domino Guillermo de Thoraise, militibus, Guillermo et Guidone dictis de Verueyo, Haymardo de Grangia, Guidone de Grangia, domicellis, Odone dicto de Riuo, Oymonino dicto de Alto Monte, Johanne Cochereti de Dullegn, clericis, cum pluribus aliis testibus ad premissa vocatis et rogatis. Datum die sabbati post festum adnunciacionis Beate Marie, anno Domini millesimo ccc° quinquagesimo tertio. B. de Sancto Eugendo.